**"Ez a nap volt a legjobb!"**

Mircsi véleményét minden másodikos kisdiák osztotta a mohai kirándulás utáni szavazáson. Szüretelni mentünk volna a "Fonódás Kulturális Egyesület" jóvoltából, de sajnos egész nap esett az eső. Azért nem keseredtünk el, vettük a gumicsizmánkat és az esőkabátunkat, fittyet hánytunk az időjárásra, és elutaztunk Gabi néni tájházába.

Négy próbát kellett kiállnunk a nap folyamán, négy csapatra osztva:

Kalácsot dagasztottunk, csipetkét készítettünk Kati nénivel. Csodák csodája, még a fiúk is lelkesen tépkedték a levesbe való tésztát, pedig még kötényt is fel kellett hozzá kötni.

Cserepet festettünk Nelli nénivel, közben jókat beszélgettünk, nevetgéltünk. Nelli néni a beteg osztálytársainknak is készített egy-egy képet, hogy ne szomorkodjanak, ha a miénket meglátják.

Gabi nénivel, majd később Viola nénivel kirakóztunk, magokat válogattunk, krumplival célba dobtunk, kukorica-csutkára masnit kötözgettünk a fedett, de oldalról nyitott fészerben.
Közben a "pihenő" csapat régi diafilmeket nézegetett Bea nénivel.

Reggelire kolbásszal, sajttal töltött kenyérlángost, ebédre gulyáslevest (a saját készítésű csipetkével), kakaós kalácsot (amelyet mi dagasztottunk) falatoztunk. Mindenkinek jó volt az étvágya!

Az is jó volt, hogy Klári néni megengedte, hogy eső ide, vagy oda, a nagy udvarban kedvünkre szaladgáljunk a próbák teljesítése után!

Jó lenne, ha többször lehetne ilyen napunk, amikor nem a könyvek, füzetek fölött görnyedünk, hanem tevékenységekkel ismerjük meg a világot!

2014. szeptember 11.

A gyerekek véleményét lejegyezte: Klári néni